Document ID: 32013R0770

KOMISJONI RAKENDUSMÄÄRUS (EL) nr 770/2013,
8. august 2013,
millega vähendatakse teatavate kalavarude 2013. aasta püügikvoote eelmistel aastatel ülepüütud koguse võrra
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. novembri 2009. aasta määrust (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006, (1) eriti selle artikli 105 lõikeid 1, 2 ja 3,
ning arvestades järgmist:
(1)
Püügikvoodid 2012. aastaks on kehtestatud järgmiste õigusaktidega:
-
nõukogu määrus (EL) nr 1225/2010, 13. detsember 2010, millega kehtestatakse 2011. ja 2012. aastaks ELi laevadele püügivõimalused seoses teatavate süvamereliikide kalavarudega (2);
-
nõukogu määrus (EL) nr 1256/2011, 30. november 2011, millega määratakse kindlaks teatavate Läänemere kalavarude ja kalavarurühmade püügivõimalused 2012. aastaks ning muudetakse määrust (EL) nr 1124/2010 (3);
-
nõukogu määrus (EL) nr 5/2012, 19. detsember 2011, millega määratakse kindlaks teatavate Musta mere kalavarude ja kalavarurühmade püügivõimalused 2012. aastaks (4);
-
nõukogu määrus (EL) nr 43/2012, 17. jaanuar 2012, millega määratakse ELi laevadele 2012. aastaks kindlaks teatavate selliste kalavarude ja kalavarurühmade püügivõimalused, mis ei kuulu rahvusvaheliste läbirääkimiste või kokkulepete kohaldamisalasse, (5) ning
-
nõukogu määrus (EL) nr 44/2012, 17. jaanuar 2012, millega määratakse 2012. aastaks kindlaks kalapüügivõimalused ELi vetes ning ELi laevade kalapüügivõimalused teatavates väljaspool ELi asuvates vetes teatavate selliste kalavarude ja kalavarude rühmade püügiks, mis kuuluvad rahvusvaheliste läbirääkimiste või kokkulepete kohaldamisalasse (6).
(2)
Püügikvoodid 2013. aastaks on kehtestatud järgmiste õigusaktidega:
-
nõukogu määrus (EL) nr 1262/2012, 20. detsember 2012, millega kehtestatakse 2013. ja 2014. aastaks ELi laevadele püügivõimalused seoses teatavate süvamere kalavarudega (7);
-
nõukogu määrus (EL) nr 1088/2012, 20. november 2012, millega määratakse kindlaks teatavate Läänemere kalavarude ja kalavarurühmade püügivõimalused 2013. aastaks (8);
-
nõukogu määrus (EL) nr 1261/2012, 20. detsember 2012, millega määratakse kindlaks teatavate Musta mere kalavarude ja kalavarurühmade püügivõimalused 2013. aastaks (9);
-
nõukogu määrus (EL) nr 39/2013, 21. jaanuar 2013, millega määratakse ELi laevadele 2013. aastaks kindlaks teatavate selliste kalavarude ja kalavarurühmade püügivõimalused, mis ei kuulu rahvusvaheliste läbirääkimiste või kokkulepete kohaldamisalasse, (10) ning
-
nõukogu määrus (EL) nr 40/2013, 21. jaanuar 2013, millega määratakse 2013. aastaks kindlaks kalapüügivõimalused ELi vetes ning ELi laevade kalapüügivõimalused teatavates väljaspool ELi asuvates vetes teatavate selliste kalavarude ja kalavarurühmade püügiks, mis kuuluvad rahvusvaheliste läbirääkimiste või kokkulepete reguleerimisalasse (11).
(3)
Kui komisjon teeb määruse (EÜ) nr 1224/2009 artikli 105 lõike 1 kohaselt kindlaks, et liikmesriik on ületanud temale eraldatud püügikvoodid, teeb komisjon mahaarvamised kõnealuse liikmesriigi tulevastest püügikvootidest.
(4)
Määruse (EÜ) nr 1224/2009 artikli 105 lõigetes 2 ja 3 on sätestatud, et sellised mahaarvamised tehakse järgmisel aastal või järgnevatel aastatel, kohaldades kõnealustes lõigetes sätestatud teatavaid korrutustegureid.
(5)
Teatavad liikmesriigid on ületanud neile 2012. aastaks antud püügikvoodid. Seepärast on asjakohane vähendada nende 2013. aasta ja vajaduse korral ka järgnevate aastate püügikvoote ülepüütud koguste võrra.
(6)
Hispaania püüdis 2012. aastal norra salehomaari (NEP/93411) IX ja X püügipiirkonnas (CECAF p 34.1.1, ELi veed) üle oma kvoodi. Kuna kõnealuse liigi varud on hõlmatud mitmeaastase kavaga, (12) tuleks kohaldada kordajat *1,5. Oma 26. märtsi 2013. aasta kirjas taotles Hispaania mahaarvamise jaotamist kolmele aastale. Arvestades, et vastavalt komisjoni teatise „Suunised kvootide vähendamiseks määruse (EÜ) nr 1224/2009 (13) artikli 105 lõigete 1, 2 ja 5 kohaselt” punkti 3 alapunktile b tooks kvootide märkimisväärne vähendamine kaasa asjaomaste liikide liigse tagasiheite, oli komisjon kõnealuse taotlusega nõus.
(7)
Komisjoni 30. juuli 2012. aasta rakendusmäärusega (EL) nr 700/2012, millega vähendatakse teatavate kalavarude 2012. aasta püügikvoote eelmistel aastatel ülepüütud koguse võrra, (14) ja komisjoni 30. novembri 2012. aasta rakendusmäärusega (EL) nr 1136/2012, millega vähendatakse teatavate kalavarude 2012. aasta püügikvoote muude kalavarude ülepüügi tõttu eelmistel aastatel ning muudetakse rakendusmäärust (EL) nr 700/2012 seoses kogustega, mis tuleb maha arvata järgmistel aastatel, (15) vähendati teatavate riikide ja teatavate liikide 2012. aasta püügikvoote. Teatavate liikmesriikide puhul olid kohaldatud vähendamised suuremad kui neile 2012. aastaks antud püügikvoot, mistõttu kõnealusel aastal ei olnud võimalik kohaldada vähendamisi täies ulatuses. Tagamaks, et ka niisugustel juhtudel arvataks maha täielik kogus, tuleks järelejäänud koguseid arvesse võtta 2013. aasta ja vajaduse korral ka järgnevate aastate püügikvootidest tehtavate vähendamiste kindlaksmääramisel,
ON VASTU VÕTNUD KÄESOLEVA MÄÄRUSE:
Artikkel 1
1. Määrustega (EL) nr 1262/2012, (EL) nr 1088/2012, (EL) nr 1261/2012, (EL) nr 39/2013 ja (EL) nr 40/2013 kehtestatud püügikvoote 2013. aastaks vähendatakse vastavalt käesoleva määruse lisale.
2. Lõike 1 kohaldamine ei piira komisjoni määruses (EL) nr 165/2011 (16) sätestatud vähendamisi.
Artikkel 2
Hispaania suhtes 2013. aastal kohaldatav 75,45 tonni suurune mahaarvamine, mis tulenes 2012. aastal toimunud norra salehomaari (NEP/93411) ülepüügist IX ja X püügipiirkonnas (CECAF 34.1.1, ELi veed), jaotatakse kolme aasta peale.
Hispaania püütava norra salehomaari (NEP/93411) varude suhtes kohaldatav mahaarvamine ulatub 2013., 2014. ja 2015. aastal 25,15 tonnini, ilma et see mõjutaks võimalikust edaspidisest ülepüügist tulenevat mis tahes kvoodi muutmist tulevikus.
Artikkel 3
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. august 2013

Labels: 20
6